Predkladacia správa

Návrh vyhlášky Ministerstva spravodlivosti Slovenskej republiky, ktorou sa mení a dopĺňa vyhláška Ministerstva spravodlivosti č. 25/2004 Z. z., ktorou sa  ustanovujú vzory tlačív na podávanie návrhov na zápis do obchodného registra a zoznam listín, ktoré je potrebné k návrhu na zápis priložiť (ďalej len „vyhláška“) sa predkladá ako iniciatívny materiál. 

Prvoradou potrebou predloženia návrhu vyhlášky je potreba ustanoviť vzory tlačív na podávanie návrhov na zápis a návrhov na zmenu zapísaných údajov pre nové právne formy podnikateľských subjektov, ktoe bude možné využívať na území Slovenskej republiky –  európske zoskupenie hospodárskych záujmov a európsku spoločnosť. 

Vzhľadom na špecifiká týchto nových právnych foriem supranacionálneho charakteru, ktoré sú v prvom rade upravené priamo záväznými nariadeními Rady EÚ a až v druhom rade osobitnými zákonmi – zákonom č. 177/2004 Z. z. o európskom zoskupení hospodárskych záujmov a o zmene a doplnení zákona č. 595/2003 Z. z. o dani z príjmov a zákonom č. /2004 Z. z. o európskej spoločnosti, ktorý je v súčasnej dobe v legislatívnom procese, bolo potrebné pristúpiť k vytvoreniu osobitných, výlučne pre tieto právne formy určených, vzorov formulárov na podávanie návrhov vo vzťahu k obchodnému registru, keďže vzory formulárov na podávanie návrhov na zápis určené pre tzv. „inú právnickú osobu“ sa v tejto súvislosti javili ako príliš všeobecné a z tohto dôvodu nevyhovujúce. 

Ďalším dôvodom, pre ktorý Ministerstvo spravodlivosti Slovenskej republiky prikročilo k novelizácii tohto vykonávacieho predpisu, bola potreba odstrániť niektoré nedostatky vo vzoroch tlačív určených na podávanie návrhov na zápis alebo zmenu zápisu vo vzťahu k iným právnym formám zapísaných osôb. 

Návrh vyhlášky je v súlade s ústavou Slovenskej republiky, so zákonom č.  530/2003 Z. z. o obchodnom registri a o zmene a doplnení niektorých zákonov, na ktorého vykonanie slúži, ako aj s ostatnými zákonmi. Návrh vyhlášky je ďalej v súlade s právom ES/EÚ. 

Prerokovanie návrhu vyhlášky Radou hospodárskej a sociálnej pomoci nie je, vzhľadom na predmet právnej úpravy, potrebné.